Għadu ż-żmien li darbtejn f'sena ndawru s-siegħa? Jekk sal-lum ħsibt li din hija xi ħaġa stabbilita li ma tista' tinbidel qatt, qed jgħarralek. Din il-ġimgħa din it-tema kienet diskussa fil-Parlament Ewropew u l-Kummissjoni Ewropea qiegħda tistudjaha. Ma setax jonqos li dwar hekk hemm ukoll opinjonijiet diversi. Membru Parlamentari Ewropew Irlandiż, Deirdre Clune, sostniet li din li ndawru s-siegħa għandha tispiċċa. Għal Clune din hi prattika antikwata li m'għadhiex meħtieġa. Argumentat li meta ndawru s-siegħa lura għall-ħin tax-xitwa, ikollna iktar sigħat ta' dawl filgħodu imma inqas filgħaxija. Clune sostniet li filgħaxijiet iktar imdawla, iwasslu għal iktar sigurtà fit-toroq, u konsum inqas t'enerġija. Barra minn hekk sostniet li lejliet iktar imdawlin iħallu effett pożittiv fis-saħħa tan-nies. U jekk hemm min qed jaħseb li din hija xi ħaġa li tħasseb xi MEP waħda mhux il-każ. Tul id-dibattitu dettaljat fil-Parlament Ewropew fejn kien hemm preżenti wkoll il-Kummissarju Ewropew ingħataw opinjonijiet differenti. "Kieku kellu jiddeċiedi l-Parlament fir-Rebbiegħa li ġejja ma ddawrux l-arloġġ. Dak nemmen. Il-problema hi li l-Kummissjoni Ewropea u l-Kunsill donnhom jgħixu f'kontinent differenti minn tagħna, li ta lill-bniedem imħuħ kbar bħal Gallileo, għalkemm ironikament semmejna programmi bħalhom. Id-dinja ddur max-xemx u mhux bil-kontra u l-bniedem mhux Alla li jista' joħloq iktar dawl billi jdawru l-arloġġ," qal il-membru tal-Parlament Ewropew Indrek Tarand tal-Ħodor li tenna li din taffettwa wkoll il-ħajja tal-annimali. Il-Kummissarju Tibor Navracsics, fakkar kif il-ħin tas-sajf kien introdott fis-snin sebgħin bħala risposta għall-kriżi tal-enerġija. Kien hemm bosta stati membri li bdew japplikaw ħinijiet differenti u fl-Unjoni Ewropea kien hemm armonizzazzjoni. Il-Kummissarju qal li diġà hemm proposta minn xi stati membri li jridu jneħħu l-ħin tas-sajf. "Però jista' jkun li dan ikun inkonvenjent għas-setturi tat-trasport u t-telekomunikazzjoni," qal il-Kummissarju li fisser kif qed issir analiżi iktar mill-qrib. "Ikun prematur jekk nidħlu iktar fid-dettall għalissa," qal il-Kummissarju Ewropew li wera li huwa iktar interessat li jisma'. Ta' min jinnota li din il-bidla ta' ħin ma kinetx minn dejjem hemm u llum hija regolata b'direttiva tal-Unjoni Ewropea. Il-biċċa l-kbira mill-Istati Membri tal-Unjoni Ewropea daħħlu l-ħin tas-sajf fis-sebgħinijiet, għalkemm kien hemm xi stati membri li bdew japplikaw il-ħin tas-sajf ħafna qabel, għal perjodi ta' żmien li jvarjaw. Studju li kien ippubblikat mill-BBC fuq 23,000 tifel u tifla sab li l-livelli ta' attività tagħhom fil-jiem tas-sajf kienu produttivi bejn 15% u 20% iktar.